Fase 3-beurtkrag van 08:00 tot 23:00 | Netwerk24
Deur Elvira Wood 12 Februarie 2019 06:26
Fase 3-beurtkrag gaan Dinsdag van 08:00 tot 23:00 ingestel word.
Wanneer Fase 3-beurtkrag ingestel word beteken dit Eskom moet 3 000 MW se elektrisiteit van die kragnetwerk haal.
Khulu Phasiwe, woordvoerder van Eskom, het dié nuus kort ná 06:00 op Twitter gedeel.
Dit beteken Suid-Afrika gaan nóg 'n dag ervaar waarin die krag in groot dele van die land gaan af wees.
Luidens 'n verklaring deur Eskom se raad het sewe eenhede binne 'n kwessie van vyf uur afgeslaan, wat die inwerkingstelling van fase 4-beurtkrag genoodsaak het om druk op die nasionale netwerk te verlig.
Eskom het aanvanklik slegs beplan om Maandag fase 2-beurtkrag in te stel weens 'n tekort aan opwekkingsvermoë en 'n tekort aan diesel oor die naweek.
Vroeg Dinsdagoggend was die ligte wel aan, maar daar was nog geen nuus van Eskom oor of die oorblywende eenhede waarmee Maandagaand nog probleme ondervind is oornag weer aan die gang gekry is nie.
Mense wat hul elektrisiteit regstreeks van Eskom kry, kan na die beurtkragrooster op Eskom se webtuiste kyk of 0860 037 566 vir meer inligting skakel.
Mense wat hul elektrisiteit van hul munisipaliteit kry, moet die betrokke munisipaliteit se webtuiste vir die rooster besoek.